ΚΑΝΟΝΙΣΜΟΣ (ΕΚ) αριθ. 2163/1999 ΤΗΣ ΕΠΙΤΡΟΠΗΣ

της 12ης Οκτωβρίου 1999

περί προσδιορισμού, για την περίοδο εμπορίας 1999, της εκτιμώμενης απώλειας εισοδήματος και του εκτιμώμενου ύψους πριμοδότησης που καταβάλλεται ανά προβατίνα και ανά αίγα, καθώς και του ποσού της δεύτερης προκαταβολής επί της πριμοδότησης αυτής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2467/98 του Συμβουλίου, της 3ης Νοεμβρίου 1998, περί κοινής οργανώσεως αγοράς στον τομέα του προβείου και αιγείου κρέατος(1), και ιδίως το άρθρο 5 παράγραφος 6,

τον κανονισμό (ΕΟΚ) αριθ. 1601/92 του Συμβουλίου, της 15ης Ιουνίου 1992, για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων(2), όπως τροποποιήθηκε τελευταία από τον κανονισμό (ΕΚ) αριθ. 1257/1999(3), και ιδίως το άρθρο 13,

Εκτιμώντας τα ακόλουθα:

(1) το άρθρο 5 παράγραφοι 1 και 5 του κανονισμού (ΕΚ) αριθ. 2467/98 προβλέπει τη χορήγηση πριμοδότησης προκειμένου να αντισταθμιστεί η ενδεχόμενη απώλεια εισοδήματος των παραγωγών προβείου και αιγείου κρέατος και, σε ορισμένες περιοχές, των παραγωγών αιγείου κρέατος· οι περιοχές αυτές ορίζονται στο παράρτημα Ι του κανονισμού (ΕΚ) αριθ. 2467/98 και στο άρθρο 1 του κανονισμού (ΕΟΚ) αριθ. 1065/86 της Επιτροπής, της 11ης Απριλίου 1986, που καθορίζει τις ορεινές ζώνες στις οποίες χορηγείται η πριμοδότηση υπέρ των παραγωγών αιγείου κρέατος(4), όπως τροποποιήθηκε από τον κανονισμό (ΕΟΚ) αριθ. 3519/86(5)·

(2) κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, και προκειμένου να καταστεί δυνατή η χορήγηση της προκαταβολής στους παραγωγούς προβείου και αιγείου κρέατος, πρέπει να υποβληθεί η προβλεπόμενη απώλεια εισοδήματος λαμβάνοντας υπόψη την προβλεπόμενη εξέλιξη των αγοραίων τιμών·

(3) σύμφωνα με το άρθρο 5 παράγραφος 2 του κανονισμού (ΕΚ) αριθ. 2467/98, το ποσό της πριμοδότησης ανά προβατίνα για τους παραγωγούς βαρέων αμνών υπολογίζεται πολλαπλασιάζοντας την απώλεια εισοδήματος που αναφέρεται στην παράγραφο 1 του εν λόγω άρθρου επί ένα συντελεστή που εκφράζει τη μέση ετήσια παραγωγή κρέατος βαρέος αμνού ανά προβατίνα που παράγει τους αμνούς αυτούς, ανά 100 χιλιόγραμμα βάρους σφαγίου· ο συντελεστής για το 1999 δεν έχει ακόμα καθοριστεί λόγω ελλείψεως πλήρων κοινοτικών στατιστικών· εν αναμονή του καθορισμού αυτού, πρέπει να χρησιμοποιηθεί προσωρινός συντελεστής· το άρθρο 5 παράγραφος 3 καθορίζει, επίσης, το ποσό ανά προβατίνα για τους παραγωγούς ελαφρών αμνών, και ανά αίγα στα 80 % της πριμοδότησης ανά προβατίνα για τους παραγωγούς βαρέων αμνών·

(4) κατ' εφαρμογή του άρθρου 13 του κανονισμού (ΕΚ) αριθ. 2467/98, το ποσό της πριμοδότησης πρέπει να μειωθεί κατά την επίπτωση επί της βασικής τιμής του συντελεστή που προβλέπεται στην παράγραφο 2 του εν λόγω άρθρου· ο συντελεστής αυτός καθορίστηκε από το άρθρο 13 παράγραφος 4 του εν λόγω κανονισμού σε 7 %·

(5) σύμφωνα με το άρθρο 5 παράγραφος 6 του κανονισμού (ΕΚ) αριθ. 2467/98, η ανά εξάμηνο προκαταβολή καθορίζεται στο 30 % του ποσού της προβλεπόμενης πριμοδότησης· σύμφωνα με το άρθρο 4 παράγραφος 3 του κανονισμού (ΕΟΚ) αριθ. 2700/93 της Επιτροπής(6), όπως τροποποιήθηκε τελευταία από τον κανονισμό (ΕΚ) αριθ. 1410/1999(7), η προκαταβολή καταβάλλεται μόνον εφόσον αντιστοιχεί σε ποσό ίσο ή μεγαλύτερο από ένα ευρώ·

(6) στον κανονισμό (ΕΟΚ) αριθ. 1601/92, προβλέπει η εφαρμογή ειδικών μέτρων για τη γεωργική παραγωγή στις Καναρίους Νήσους. Αυτά περιλαμβάνουν τη χορήγηση συμπληρωματικού ποσού επί της πριμοδοτήσεως προβατίνας στους παραγωγούς ελαφρών αμνών και αιγών, υπό τους ιδίους όρους με εκείνους που διέπουν τη χορήγηση της πριμοδότησης που αναφέρεται στο άρθρο 5 του κανονισμού (ΕΚ) αριθ. 2467/98. Οι όροι αυτοί προβλέπουν ότι εξουσιοδοτείται η Ισπανία και προκαταβάλει την εν λόγω συμπληρωματική πριμοδότηση·

(7) για σκοπούς προϋπολογισμού, ενδέχεται να μην πληρωθεί πριν από τις 16 Οκτωβρίου 1999 η δεύτερη προκαταβολή της πριμοδότησης·

(8) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβάτων και αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η εκτιμώμενη διαφορά μεταξύ της τιμής βάσης, μειωμένης κατά την επίπτωση του συντελεστή που προβλέπεται στο άρθρο 13 παράγραφος 2 του κανονισμού (ΕΚ) αριθ. 2467/98, και της προβλεπόμενης αγοραίας τιμής για την περίοδο εμπορίας 1999 ανέρχεται σε 143,785 ευρώ ανά 100 χιλιόγραμμα.

Άρθρο 2

1. Το εκτιμώμενο ποσό της πριμοδότησης που καταβάλλεται ανά προβατίνα καθορίζεται ως εξής:

- παραγωγοί βαρέων αμνών: 22,545 ευρώ,

- παραγωγοί ελαφρών αμνών: 18,036 ευρώ.

2. Κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, η δεύτερη προκαταβολή την οποία τα κράτη μέλη μπορούν να καταβάλουν στους παραγωγούς καθορίζεται ως εξής:

- παραγωγοί βαρέων αμνών: 6,764 ευρώ ανά κεφαλή,

- παραγωγοί ελαφρών αμνών: 5,411 ευρώ ανά κεφαλή.

Άρθρο 3

1. Το εκτιμώμενο ποσό της πριμοδότησης που καταβάλλεται ανά αίγα στις ζώνες που αναφέρονται στο παράρτημα Ι του κανονισμού (ΕΚ) αριθ. 2467/98 και στο άρθρο 1 του κανονισμού (ΕΟΚ) αριθ. 1065/86 καθορίζεται σε 18,036 ευρώ.

2. Κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, η δεύτερη παροκαταβολή την οποία τα κράτη μέλη μπορούν να καταβάλουν στους παραγωγούς αιγείου κρέατος που βρίσκονται στις ζώνες που περιγράφονται στην παράγραφο 1 καθορίζεται σε 5,411 ευρώ ανά αίγα.

Άρθρο 4

Κατ' εφαρμογή του άρθρου 13 παράγραφος 3 του κανονισμού (ΕΟΚ) αριθ. 1601/92, η δεύτερη προκαταβολή επί της συμπληρωματικής πριμοδοτήσεως για την περίοδο εμπορίας 1999 στους παραγωγούς ελαφρών αμνών και αιγών που βρίσκονται στις Καναρίους Νήσους εντός των ορίων που προβλέπονται στο άρθρο 1 παράγραφος 1 του κανονισμού (ΕΟΚ) αριθ. 3493/90 του Συμβουλίου(8) καθορίζεται ως εξής:

- 1,353 ευρώ ανά προβατίνα για τους παραγωγούς που αναφέρονται στο άρθρο 5 παράγραφος 3 του κανονισμού (ΕΚ) αριθ. 2467/98,

- 1,353 ευρώ ανά αίγα για τους παραγωγούς που αναφέρονται στο άρθρο 5 παράγραφος 5 του κανονισμού (ΕΚ) αριθ. 2467/98.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 16 Οκτωβρίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Οκτωβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 312 της 20.11.1998, σ. 1.

(2) ΕΕ L 173 της 27.6.1992, σ. 13.

(3) ΕΕ L 160 της 26.6.1999, σ. 80.

(4) ΕΕ L 97 της 12.4.1986, σ. 25.

(5) ΕΕ L 325 της 20.11.1986, σ. 17.

(6) ΕΕ L 245 της 1.10.1993, σ. 99.

(7) ΕΕ L 164 της 30.6.1999, σ. 53.

(8) ΕΕ L 337 της 4.12.1990, σ. 7.